
[bookmark: TextBodyBegin]Europski parlament,
–	uzimajući u obzir svoju odluku od 13. rujna 2023. o izmjenama Poslovnika Europskog parlamenta radi jačanja integriteta, neovisnosti i odgovornosti[footnoteRef:1],  [1:  	Usvojeni tekstovi, P9_TA(2023)0316.] 

–	uzimajući u obzir svoju Rezoluciju od 13. srpnja 2023. o preporukama za reformu pravila Europskog parlamenta o transparentnosti, integritetu, odgovornosti i borbi protiv korupcije[footnoteRef:2],  [2:  	Usvojeni tekstovi, P9_TA(2023)0292.] 

–	uzimajući u obzir svoju Rezoluciju od 1. lipnja 2023. o vanjskom upletanju u sve demokratske procese u Europskoj uniji, uključujući dezinformiranje[footnoteRef:3], [3:  	SL C, C/2023/1226, 15.12.2023., ELI: https://eur-lex.europa.eu/legal-content/HR/TXT/PDF/?uri=OJ:C_202301226] 

–	uzimajući u obzir svoju Rezoluciju od 9. ožujka 2022. o vanjskom upletanju u sve demokratske procese u Europskoj uniji, uključujući dezinformiranje[footnoteRef:4], [4:  	SL C 347, 9.9.2022., str. 61.] 

[bookmark: _GoBack]–	uzimajući u obzir prethodne rezolucije o odnosima EU-a i Rusije, osobito Rezoluciju od 23. studenoga 2022. o proglašenju Ruske Federacije državom pokroviteljicom terorizma[footnoteRef:5], [5:  	SL C 167, 11.5.2023., str. 18.] 

–	uzimajući u obzir svoju Rezoluciju od 19. rujna 2019. o važnosti europskog sjećanja za budućnost Europe[footnoteRef:6], [6:  	SL C 171, 6.5.2021., str. 25.] 

–	uzimajući u obzir svoju Rezoluciju od 17. siječnja 2024. o europskoj povijesnoj svijesti[footnoteRef:7], [7:  	Usvojeni tekstovi, P9_TA(2024)0030.] 

–	uzimajući u obzir svoju Rezoluciju od 1. ožujka 2022. o ruskoj agresiji na Ukrajinu[footnoteRef:8],  [8:  	SL C 125, 18.3.2022., str. 2.] 

–	uzimajući u obzir izvješće Europske službe za vanjsko djelovanje od 23. siječnja 2024. naslovljeno „Drugo izvješće ESVD-a o vanjskoj manipulaciji informacijama i prijetnjama upletanja – Okvir za umreženu obranu”, 
–	uzimajući u obzir Komunikaciju Komisije od 12. prosinca 2023. o obrani demokracije (COM(2023)0630), 
–	uzimajući u obzir Komisijin Prijedlog direktive Europskog parlamenta i Vijeća o utvrđivanju usklađenih zahtjeva na unutarnjem tržištu u pogledu transparentnosti zastupanja interesa u ime trećih zemalja i o izmjeni Direktive (EU) 2019/1937 (COM(2023)0637) od 12. prosinca 2023., 
–	uzimajući u obzir Komunikaciju Komisije od 3. prosinca 2020. o akcijskom planu za europsku demokraciju (COM(2020)0790), 
–	uzimajući u obzir pravno načelo pretpostavke nedužnosti, 
–	uzimajući u obzir svoj Poslovnik i Kodeks ponašanja zastupnika u Europskom parlamentu, 
–	uzimajući u obzir svoju Rezoluciju od 16. rujna 2021. o jačanju transparentnosti i integriteta u institucijama EU-a uspostavljanjem neovisnog tijela EU-a za etička pitanja[footnoteRef:9], [9:  	SL C 117, 11.3.2022., str. 159.] 

–	uzimajući u obzir članak 132. stavke 2. i 4. Poslovnika,
A.	budući da vanjsko upletanje, manipulacija informacijama i dezinformacije predstavljaju tešku povredu univerzalnih vrijednosti i načela na kojima se temelji Unija, primjerice ljudskog dostojanstva, slobode, jednakosti, solidarnosti, poštovanja ljudskih prava i temeljnih sloboda, demokracije i vladavine prava; budući da je povjerenje u integritet Parlamenta i u vladavinu prava od presudne važnosti za funkcioniranje europske demokracije; 
B.	budući da postoje dokazi o ruskom upletanju i manipuliranju u mnogim demokracijama te o praktičnoj potpori ekstremističkim snagama i radikalno nastrojenim subjektima s ciljem promicanja destabilizacije Unije; 
C.	budući da je Posebni odbor Parlamenta za vanjsko upletanje u sve demokratske procese u EU-u, uključujući dezinformiranje, razotkrio detalje napora i operacija pod vodstvom Rusije usmjerene na infiltraciju i upletanje u europske demokracije i institucije EU-a te utjecaj na njih; budući da je Europski parlament postao oprezniji u odgovoru na vanjsko upletanje; budući da ipak tek treba poduzeti odlučne mjere i provesti unutarnje reforme kako bi se osigurala djelotvorna zaštita od neprimjerenog vanjskog utjecaja; 
D.	budući da Rusija koristi širok raspon taktika hibridnog ratovanja kako bi ostvarila svoje ciljeve, kao dio šire strategije za ugrožavanje pravilnog funkcioniranja europskih demokratskih procesa; budući da je upotreba vanjskog upletanja i manipulacije informacijama, kao sredstva za podjelu demokratskih društava, bila preteča ničim izazvane ruske ratne agresije na Ukrajinu te se otad povećala; budući da su rusko širenje dezinformacija putem tradicionalnih medijskih kuća i platformi društvenih medija, zarobljavanje od strane elita, hakiranje kandidata za izbore i kibernetički napadi porasli na dosad nezabilježenu razinu; 
E.	budući da je sustavno iskrivljavanje povijesti već desetljećima sredstvo ruskog informacijskog ratovanja;
F.	budući da Kremlj upravlja širokom mrežom utjecajnih agenata diljem EU-a i da su oni utjecali na izborne postupke i politike o ključnim strateškim pitanjima kao što je energetska infrastruktura; budući da su ti utjecajni agenti aktivno usmjereni na sva područja javnog života, posebno na kulturu, prisjećanje povijesti, medije i vjerske zajednice, kao i političare i njihove obitelji; budući da je desecima istraga utvrđena povezanost istaknutih aktivnih ili umirovljenih europskih političkih te javnih aktera i Kremlja; 
G.	budući da financiranje političkih aktivnosti i političara unutar Europske unije prije i nakon 24. veljače 2022., koje potječe izvan EU-a, a posebno iz Rusije, i dalje izlazi na vidjelo; budući da to financiranje predstavlja rizik za integritet demokratskih procesa u državama članicama EU-a i zahtijeva temeljitu istragu kako bi se upletene osobe pozvale na odgovornost; budući da je Kremlj sponzorirao i podupirao niz stranaka i političara krajnje desnice i ljevice u Europi te je, među ostalim, omogućio stranci Marine Le Pen zajam ruske banke u iznosu od 9,4 milijuna EUR u 2013.; budući da su nakon toga Le Pen i članovi njezine stranke u više navrata izrazili proruski stav; 
H.	budući da je Rusija uspostavila kontakte sa strankama, ličnostima i pokretima kako bi uz pomoć aktera u institucijama Unije legitimizirala ruska stajališta, podupirala pokrete za neovisnost i vlade pod njezinom kontrolom te kako bi ishodila ublažavanje sankcija i ublažila posljedice međunarodne izolacije; budući da zastupnici u Europskom parlamentu iz određenih klubova zastupnika, kao i neki nezavisni zastupnici, šire očiglednu prorusku propagandu u Parlamentu; 
I.	budući da u glavnim političkim strankama postoje političari koji razumiju stajališta Rusije („Russlandversteher”); budući da je nekoliko javnih ličnosti iz država članica EU-a, uključujući bivše čelnike vlada i članove kabineta, među kojima je najistaknutiji Gerhard Schröder, bilo na dobro plaćenim funkcijama u energetskim poduzećima pod kontrolom Kremlja; budući da su neki od njih, čak i nakon ruske agresije velikih razmjera protiv Ukrajine, odlučili da neće odstupiti te su nastavili primati krvavi novac Kremlja, a njihove su političke stranke u tome prešutno sudjelovale; budući da oni i dalje koriste svoj proruski utjecaj na svojim domaćim i europskim političkim scenama;
J.	budući da su neovisne medijske kuće 29. siječnja 2024. iznijele konkretne dokaze da je zastupnica u Europskom parlamentu Tatjana Ždanoka možda djelovala kao doušnik Pete službe Savezne sigurnosne službe Ruske Federacije (FSB) barem od 2004. do 2017.; 
K.	budući da je navedeno da su njezine aktivnosti uključivale političko zagovaranje u ime Ruske Federacije organiziranjem događanja, kao i pružanjem informacija o unutarnjem funkcioniranju Parlamenta; budući da se u istraživačkom izvješću navodi da je dotična zastupnica barem jednom zatražila isplate od svojih kolega kako bi pokrila troškove pruženih usluga; 
L.	budući da se ti navodi temelje, među ostalim, na onome što je opisano kao procurjela korespondencija e-poštom između dotične zastupnice i dvaju voditelja predmeta iz Pete službe FSB-a od 3. listopada 2005. nadalje; 
M.	budući da je dotična zastupnica bila dobro poznata po svojem proruskom stavu i dosljednom širenju protulatvijskog i protueuropskog diskursa tijekom cijelog svojeg mandata zastupnice u Europskom parlamentu, među ostalim i po protivljenju postojanju Latvije kao suverene države i odbijanju osuđivanja ruske invazije na Ukrajinu; budući da je poznato da zastupnica u Europskom parlamentu sudjeluje u vrlo problematičnim političkim aktivnostima, među ostalim u posjetu radi promatranja referenduma na Krimu pod ruskom okupacijom 2014., posjetu sirijskom diktatoru Basharu al-Assadu 2016. i proruskim propagandnim televizijskim emisijama u Moskvi; budući da je zastupnica u Europskom parlamentu namjerno stvorila dojam da su ta putovanja izvršena u ime Europskog parlamenta odnosno EU-a; budući da je dotična zastupnica organizirala i promicala događanja u Europskom parlamentu s proruskim predstavnicima iz regija Doneck i Luhansk prije njihova nezakonitog pripojenja; budući da su njezine aktivnosti navodno često sponzorirale paravanske skupine koje financira Kremlj, kao što je Zaklada Ruski svijet (Russkiy Mir); budući da su dotična zastupnica i drugi zastupnici u Europskom parlamentu organizirali javna događanja i otputovali u Litvu kako bi prosvjedovali u potporu Algirdasu Paleckisu, litavskom državljaninu, bivšem diplomatu i političaru koji je osuđen za špijuniranje za Rusiju;
N.	budući da se u novinskim izvješćima već dugo upozorava na kontakte i bliske osobne odnose između secesionista u Kataloniji, uključujući tijela vlade Autonomne zajednice Katalonije, i Kremlja; budući da su istraživački novinari izvijestili o tome da se bivši ruski diplomat Nikolaj Sadovnikov uoči nezakonitog referenduma održanog u Kataloniji u listopadu 2017. u Barceloni susreo s bivšim separatističkim vođom Carlesom Puigdemontom, koji je aktualni zastupnik u Europskom parlamentu; budući da Rusija svojim razvojem kontakata i odnosa nastoji izgraditi politički i gospodarski utjecaj kako bi destabilizirala demokraciju u Europskoj uniji; budući da je Središnji istražni sud br. 1 u Barceloni, koji je zadužen za istragu slučaja Voloh u kojem se među ostalim, istražuje povezanost bivšeg predsjednika Katalonije i njegovih suradnika s Rusijom, nedavno produljio istragu za šest mjeseci; budući da predstavnici skupine katalonskih secesionista u Španjolskoj koji održavaju odnose s osobama bliskima Kremlju, uključujući dotičnu zastupnicu u Europskom parlamentu, zahtijevaju amnestiju za sve svoje navodne zločine;
O.	budući da je dotična zastupnica u Europskom parlamentu isključena iz svojeg kluba zastupnika i sada je nezavisna zastupnica; budući da je dotična zastupnica dobila potporu nekih drugih zastupnika u Europskom parlamentu čija su javna stajališta o međunarodnim pitanjima slična njezinim; 
P.	budući da je nakon otkrića predsjednica Europskog parlamenta odmah najavila pokretanje unutarnje istrage, uključujući pokretanje postupka u Savjetodavnom odboru za Kodeks ponašanja; budući da je istraga trenutačno u tijeku. budući da moguće sankcije u skladu s Poslovnikom uključuju gubitak prava na dnevnice, privremenu suspenziju sudjelovanja u svim ili nekim aktivnostima Parlamenta te ograničenje prava na pristup povjerljivim ili klasificiranim podacima; budući da je latvijska sigurnosna služba najavila da će istražiti te navode; 
Q.	budući da dotična zastupnica nije jedini zastupnik u Europskom parlamentu koji je sudjelovao u aktivnostima koje uključuju sudjelovanje u lažnim misijama za promatranje izbora na područjima koje je okupirala Rusija i izazivanje pogrešnog dojma da je riječ o službenim misijama Europskog parlamenta; budući da je nekoliko zastupnika u Europskom parlamentu sankcionirano zbog tog kršenja u okviru postupka Skupine za podršku demokraciji i koordinaciju izbora; budući da su se ti posjeti sustavno odvijali u Rusiji i područjima koje je okupirala Rusija; 
R.	budući da su prijavljeni slučajevi u kojima su zastupnici u Europskom parlamentu koristili sredstva Parlamenta za zagovaranje i promicanje aktivnosti koje su izravno ili neizravno povezane sa slučajevima vanjskog upletanja, na primjer kad je bjeloruski državni propagandni kanal STV u prosincu 2022. dobio pristup prostorima Parlamenta i uređaju za snimanje videozapisa VoxBox te je, kao rezultat toga, nekoliko zastupnika u Europskom parlamentu iskoristilo prostorije Parlamenta za stvaranje proruskog sadržaja i dezinformacija protiv EU-a;
S.	budući da je 2016. vladajuća ruska stranka Jedinaja Rossija (Ujedinjena Rusija) potpisala sporazum o suradnji s austrijskom strankom krajnje desnice (Freiheitliche Partei Österreichs, FPÖ) u kojem se poziva na pojačanu suradnju između dviju stranaka te na snažnije političke i gospodarske veze između Beča i Moskve; budući da je taj sporazum potpisan u nazočnosti zastupnika u EP-u iz FPÖ-a, koji je otad u više navrata pozivao na ublažavanje sankcija EU-a protiv Rusije i širio proruske dezinformacije; 
T.	budući da je njemačko Ministarstvo vanjskih poslova na platformi X, prethodno poznatoj kao Twitter, otkrilo opsežnu kampanju dezinformiranja u cilju manipuliranja javnim mišljenjem koju je navodno organizirala Rusija; budući da su ugledne njemačke medijske kuće razotkrile činjenicu da je zaposlenik zastupnika u Bundestagu koji je član stranke Alternative für Deutschland (AfD), identificiran kao osoba za kontakt u ruskom FSB-u; 
U.	budući da neki zastupnici u Europskom parlamentu već godinama regrutiraju i zapošljavaju ruske državljane, koji podupiru Putinov režim, kao stažiste, akreditirane parlamentarne asistente i savjetnike klubova zastupnika te da to nisu prestali činiti čak ni nakon početka ruskog agresivnog rata protiv Ukrajine; budući da je 2018. i 2019. Elizaveta Peskova, kći Dmitrija Peskova, glasnogovornika Vladimira Putina, radila kao stažistica za zastupnika u Europskom parlamentu;
V.	budući da je nakon otkrića Qatargatea Parlament u rujnu 2023. ažurirao i znatno ojačao svoj okvir za unutarnji integritet, među ostalim temeljitom revizijom svojeg Poslovnika, Kodeksa ponašanja za zastupnike u Europskom parlamentu i relevantnih odluka Predsjedništva;
W.	budući da je 2024. ključna izborna godina i da će se nekoliko predsjedničkih, nacionalnih, lokalnih i regionalnih izbora održati u državama članicama, uz europske izbore koji će se održati od 6. do 9. lipnja 2024.; budući da će europski izbori koji će se održati 2024. vjerojatno biti posebna meta kampanja dezinformiranja na lokalnoj i regionalnoj razini te na razini EU-a; 
1.	izražava krajnju zaprepaštenost i ozbiljnu zabrinutost zbog stalnih napora Rusije da ugrozi europsku demokraciju; zgrožen je vjerodostojnim izvješćima koja otkrivaju nastojanja Rusije da potiče podjele među europskim građanima regrutiranjem zastupnika u Europskom parlamentu kao utjecajnih agenata, kao i njezinim naporima da sustavno stvara sustav ovisnosti koristeći europske političke stranke kako bi širile propagandu Kremlja i služile njegovim interesima; podsjeća da provedbom dugoročne strategije vanjskog upletanja Rusija pokušava ugroziti i u konačnici uništiti demokraciju u Europi; ističe Putinove napore da u potpunosti uništi bilo koji oblik demokracije u Rusiji i naglašava da se to treba shvatiti kao upozorenje kako ne bismo bili samozadovoljni u pogledu Putinovih dugoročnih ciljeva i kako bi se ta ozbiljna pitanja u vezi pokušaja ruskog upletanja riješila; naglašava da te taktike ne smiju proći nekažnjeno; ponavlja svoj poziv državama članicama da dodatno razviju i dorade pakete sankcija donesene protiv Ruske Federacije te da uklone nedostatke u provedbi mjera ograničavanja koje su trenutačno na snazi;
2.	nedvosmisleno osuđuje aktualne ruske napore da zloupotrijebi i krivotvori povijesno prisjećanje na najtragičnija europska razdoblja, uključujući posljedice Pakta Molotov-Ribbentrop i terora koji je uslijedio u područjima koja je osvojila nacistička Njemačka i komunistička Rusija, kako bi pokušala opravdati svoju trenutačnu brutalnu, nezakonitu i nehumanu agresiju i svoju ekspanzionističku politiku;
3.	izražava duboku zabrinutost zbog navoda da je zastupnica u Europskom parlamentu Tatjana Ždanoka možda djelovala kao doušnica za petu službu FSB-a dok je obnašala dužnost zastupnice u Europskom parlamentu; naglašava da bi doušnik FSB-a koji kao zastupnik u Europskom parlamentu ima pristup određenim povlasticama i informacijama bio ozbiljna prijetnja sigurnosti i demokraciji naše Unije; naglašava da je nužno da Europski parlament, kao i latvijske vlasti, temeljito istraže to pitanje kako bi se bez odgode utvrdile odgovarajuće sankcije i kazneni postupci; 
4.	naglašava da je dotična zastupnica u Europskom parlamentu isključena iz svog kluba zastupnika zbog razloga povezanih s njezinim stajalištima o Rusiji i Ukrajini te da je sada nezavisni zastupnik; ističe da velika većina zastupnika u Europskom parlamentu ne dijele njezina mišljenja te da u velikoj mjeri osuđuju nezakonitu rusku invaziju na Ukrajinu, rusku primjenu taktike hibridnog ratovanja protiv europske demokracije te druge agresivne i antidemokratske političke odluke posljednjih godina; napominje, međutim, da je mali broj zastupnika u Europskom parlamentu sudjelovao u zajedničkim akcijama s dotičnom zastupnicom, izražavajući slična stajališta i otvoreno se priklanjajući Rusiji; 
5.	obvezuje se da će pružiti punu potporu latvijskim vlastima i surađivati s njima u istrazi postupanja dotične zastupnice u Europskom parlamentu; poziva nadležna tijela da istraže može li se dotična zastupnica kazneno goniti na temelju nacionalnog kaznenog prava te je i dalje spreman pružiti svoju punu potporu i suradnju u tom pogledu; 
6.	pozdravlja pokretanje postupka protiv dotične zastupnice pred savjetodavnim odborom o ponašanju zastupnika; obvezuje se da će u potpunosti provoditi svoj primjenjivi unutarnji okvir za sankcije; napominje da su navodne činjenice nastale prije nedavnog donošenja reforme okvira za integritet Parlamenta; smatra da pravila sama po sebi ne bi spriječila navodno neprihvatljivo ponašanje zastupnice u Europskom parlamentu; međutim, i dalje je spreman dodatno ocijeniti i doraditi funkcioniranje okvira Parlamenta za integritet, koji je ojačan nakon Qatargatea, te sankcije koje su njime predviđene; 
7.	podržava istrage koje su u tijeku, ali ističe potrebu za poštovanjem zakonitog postupanja, vladavine prava i temeljnih prava; ponavlja da se političke odluke ne mogu kriminalizirati i da se zastupnici u Europskom parlamentu pri izvršavanju svojeg legitimnog mandata ne smiju suočavati s daljnjim ograničenjima u izražavanju mišljenja; 
8.	ističe druge slučajeve u kojima zastupnici u Europskom parlamentu svjesno služe ruskim interesima; ističe da aktivnosti tih zastupnika u Europskom parlamentu ugrožavaju sigurnost, vjerodostojnost i demokratsku otpornost EU-a; izražava duboku zabrinutost zbog veza koje je dotična zastupnica možda održavala s drugim zastupnicima u Europskom parlamentu i oštro osuđuje sve interne koordinirane pokušaje da se ostvari napredak u pogledu političkog programa Kremlja u Parlamentu; smatra da je nužno odmah provesti temeljitu unutarnju istragu kako bi se procijenili svi mogući slučajevi vanjskog upletanja Rusije i drugih vrsta zlonamjernog upletanja u rad Europskog parlamenta; 
9.	izražava posebnu zabrinutost zbog nedavnih izvješća da ruske vlasti preko političkih stranaka i aktera krajnje desnice u različitim zemljama EU-a, posebno u Njemačkoj i Francuskoj, odašilju posebne poruke s ciljem slabljenja javne potpore Ukrajini nakon opće ruske invazije 2022.; naglašava ozbiljnost povezanosti Rusije sa strankama i političarima u Uniji i njezino opsežno upletanje u secesionističke pokrete na europskim područjima, kao što je Katalonija; 
10.	ponavlja svoje zaprepaštenje zbog toga što se redovito otkriva masovno rusko financiranje političkih stranaka, političara, dužnosnika i pokreta u nekoliko demokratskih zemalja u pokušaju upletanja u njihove domaće procese i stjecanja utjecaja nad njima; potvrđuje da velika većina država članica u potpunosti ili djelomično zabranjuje inozemne donacije političkim strankama i kandidatima; izražava zabrinutost zbog povezanosti Rusije s nekoliko političkih stranaka i političara u EU-u; podsjeća da su, čak i u slučajevima kada zakon ograničava izvore političkog financiranja, ruski akteri pronašli načine za njegovo zaobilaženje i ponudili potporu svojim saveznicima uzimanjem zajmova u stranim bankama (kao što je slučaj stranke National Front 2016.), kupoprodajnim i komercijalnim ugovorima (prema navodima novina Der Spiegel i Süddeutsche Zeitung od 17. svibnja 2019. o stranci FPÖ i internetskih portala Buzzfeed i L’Espresso od 10. srpnja 2019. o stranci Lega per Salvini premier) te omogućavanjem financijskih aktivnosti (prema izvještajima britanskog tiska o kampanji Leave.eu); 
11.	iznimno je zabrinut zbog navodnih odnosa između katalonskih secesionista i ruske vlade; konstatira da je rusko uplitanje u Kataloniji, ako bude potvrđeno, dio šire strategije za promicanje unutarnje destabilizacije i nejedinstva EU-a; izražava duboku zabrinutost zbog opsežnih kampanja dezinformiranja koje Rusija provodi u Kataloniji, kao i zbog navodnih intenzivnih kontakata i broja sastanaka između agenata odgovornih za rusko upletanje u pokret za neovisnost i regionalne samouprave Autonomne zajednice Katalonije; poziva nadležna pravosudna tijela da učinkovito istraže veze zastupnika u Europskom parlamentu navodno povezanih s Kremljom i pokušajima upletanja Rusije u Europsku uniju i njezine države članice te njihovu destabilizaciju; žali zbog svih napada na suce koji istražuju bilo koje slučajeve upletanja; poziva na to da se slučajevi dotičnih katalonskih zastupnika upute Savjetodavnom odboru o ponašanju zastupnika;
12.	oštro osuđuje nedavni incident u Slovačkoj u kojem je ruska vanjska obavještajna služba objavila provokativnu izjavu tijekom predizbornog moratorija u kojoj se dovodi u pitanje integritet izbornog postupka Slovačke Republike; izražava zabrinutost zbog vidljive i izravne uloge koju ruska diplomacija ima u slovačkom javnom i političkom životu od parlamentarnih izbora u rujnu 2023.; 
13.	oštro osuđuje opsežnu kampanju dezinformiranja koju je objavilo njemačko Ministarstvo vanjskih poslova i koju Rusija navodno provodi na platformi X, s namjerom manipuliranja javnim mišljenjem u Njemačkoj; 
14.	sa zabrinutošću napominje da je X prestao slijediti dobrovoljni Kodeks dobre prakse u suzbijanju dezinformacija; zabrinut je zbog raširenih dezinformacija i nezakonitog sadržaja na toj platformi;
15.	ponovno ističe svoje prethodno stajalište da izniman karakter ruskog vanjskog upletanja zahtijeva posebne napore nacionalnih institucija i institucija EU-a, uključujući Europski parlament, kako bi se utvrdila, suzbila i prevladala ta konkretna prijetnja;
16.	oštro osuđuje alarmantno otkriće vjerodostojnih njemačkih medijskih kuća da je zaposlenik zastupnika u Bundestagu koji je član stranke Alternative für Deutschland (AfD) identificiran kao osoba za kontakt Savezne sigurnosne službe Ruske Federacije, što je izazvalo ozbiljnu zabrinutost zbog mogućeg stranog utjecaja u njemačkom političkom okruženju; 
17.	podsjeća da je vanjsko upletanje sustavna prijetnja koju je potrebno odlučno suzbiti; ističe da hibridno ratovanje i inozemno upletanje i manipuliranje informacijama nije samo vanjskopolitičko pitanje i sigurnosno pitanje, već se njima zapravo ugrožavaju sami temelj naših demokracija; potiče institucije EU-a da usvoje trajni međusektorski pristup učinkovitijoj borbi protiv inozemnog upletanja i manipuliranja informacijama; smatra da upletanje u izbore u jednoj državi članici utječe na EU u cjelini jer može djelovati na sastav institucija EU-a; smatra da se nacionalna tijela ne mogu sama suočiti s tim prijetnjama, niti da se samoregulacijom privatnog sektora može sve riješiti; pozdravlja rad Europske službe za vanjsko djelovanje na njezinu drugom izvješću o prijetnjama koje predstavlja inozemno upletanje i manipuliranje informacijama objavljenom 23. siječnja 2024. i preporuča užu suradnju s NATO-om u tom području; i dalje je odlučan postići rezultate u svojoj borbi protiv vanjskog upletanja u EU u nadolazećim godinama, među ostalim putem posebnog parlamentarnog tijela; 
18.	i dalje nepokolebljivo podupire napore za poboljšanje i provedbu pravila kojima se štiti integritet ove institucije kao stupa europske demokracije; smatra da navodi koji se odnose na dotičnu zastupnicu naglašavaju da treba poboljšati sigurnosnu kulturu u Europskom parlamentu; poziva na to da se najviša razina političke i administrativne pozornosti posveti preporukama za reformu pravila Europskog parlamenta o transparentnosti, integritetu, odgovornosti i borbi protiv korupcije, donesenima 13. srpnja 2023., te poziva na potpunu provedbu predloženih mjera, uključujući obvezno i redovito osposobljavanje zastupnika u Europskom parlamentu i osoblja o sigurnosti i integritetu, odgovarajuće sigurnosne provjere i pojačane provjere osoblja, posebno onog koji sudjeluju na sastancima zatvorenima za javnost; poziva na stroži nadzor organizacije događanja, pozivanja vanjskih gostiju u Parlament i pristupa komunikacijskim platformama Parlamenta; poziva nacionalna tijela da slijede postupke i zajednički vremenski okvir kad god se od njih zatraži da provedu sigurnosnu provjeru zastupnika u Europskom parlamentu i osoblja Parlamenta, kao i prilikom sigurnosnih provjera povezanih s institucijama EU-a; čvrsto je uvjeren da se sredstva Parlamenta, kao što su sponzoriranje događanja i putovanja, odobravanje pristupa studijima za snimanje videozapisa i drugim komunikacijskim platformama te financiranje komunikacijskih projekata klubova zastupnika ili pojedinačnih zastupnika u Europskom parlamentu ne smiju koristiti za ugrožavanje vrijednosti EU-a ili za širenje neprijateljskih informacija od strane autoritarnih režima; ponovno poziva na stroža pravila za putovanja zastupnika koja plaćaju strane zemlje i subjekti; smatra da bi slična pravila trebalo utvrditi za putovanja akreditiranih parlamentarnih asistenata ili osoblja klubova zastupnika;
19.	ustraje u svojoj predanosti daljnjem poduzimanju ozbiljnih i konkretnih reformi u Europskom parlamentu kako bi se poboljšao njegov integritet i transparentnost, pokazala nulta tolerancija prema korupciji i političkom upletanju te zaštitila europska demokracija;
20.	ponovno izražava potporu za uspostavu neovisnog tijela za etička pitanja što je prije moguće, u skladu sa svojom Rezolucijom od 16. rujna 2021.; poziva sve institucije EU-a da povećaju svoje ambicije u pogledu uspostave tog tijela; 
21.	poziva tajništvo registra transparentnosti EU-a da zabrani sve subjekte koji imaju izravne ili neizravne odnose s vladom Rusije, u skladu s Odlukom Vijeća od 3. lipnja 2022. o mjerama ograničavanja[footnoteRef:10];  [10:  	Odluka Vijeća (ZVSP) 2022/884 od 3. lipnja 2022. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 153, 3.6.2022., str. 128.).] 

22.	očekuje od Komisije i Vijeća da provedu paket mjera za obranu demokracije kako bi hitno poduzeli mjere i uklonili brojne rupe u zakonodavstvu EU-a o financiranju stranaka, pronašli obvezni regulatorni sustav za velike platforme i pojačali kiberobranu EU-a od mogućih napada na naš izborni sustav; snažno potiče institucije EU-a i države članice da provedu znatna i dugotrajna ulaganja u jačanje naše demokratske otpornosti i vladavine prava, među ostalim primjenom mjera usmjerenih na jačanje protuobavještajnih kapaciteta EU-a; ističe da su za kaznene istrage optužbi za špijuniranje nadležne države članice; ističe da su u gotovo svim državama članicama otkrivene ruske špijunske mreže; poziva države članice da pojačaju svoje napore i suradnju, među ostalim da neutraliziraju pokušaje nabave osjetljive tehnologije od poduzeća iz EU-a u svrhu podržavanja ruskih vojnih kapaciteta; pozdravlja činjenicu da je nekoliko država članica EU-a osnovalo posebne istražne odbore namijenjene borbi protiv ruskog utjecaja;
23.	osuđuje sve vrste vrbovanja elita i strategiju kooptiranja, među ostalima, najviših državnih službenika i bivših političara EU-a tako da im se osiguraju unosna radna mjesta u poduzećima povezanima s vladama koje su aktivno uključene u aktivnosti upletanja protiv EU-a; poziva na to da se zastupnicima zabrani obavljanje plaćenih dodatnih poslova ili aktivnosti u ime organizacija ili pojedinaca obuhvaćenih područjem primjene registra transparentnosti te za zastupanje trećih zemalja kako bi se ograničili mogući sukobi interesa i vanjsko upletanje;
24.	konstatira da su zakoni ključni za borbu protiv korupcije i kriminalnog ponašanja, ali da ne mogu sami po sebi spriječiti kriminalne i neetičke postupke pojedinačnih zastupnika; ističe da svi klubovi zastupnika u Europskom parlamentu snose određenu odgovornost za praćenje djelovanja svojih članova te stoga podsjeća sve klubove da brzo djeluju ako saznaju za svako ponašanje koje izaziva sumnju u integritet njihovih članova; poziva sve zastupnike u Europskom parlamentu i klubove zastupnika da u potpunosti surađuju s relevantnim nacionalnim tijelima i tijelima EU-a u tom kontekstu;
25.	smatra da su slobodni i pošteni izbori okosnica demokratskog procesa te stoga potiče institucije EU-a i države članice da poduzmu odlučne mjere kako bi osigurale da isključivo volja naroda bude temelj državne vlasti, bez vanjskog uplitanja zlonamjernih aktera, s posebnim naglaskom na pripremama za europske izbore koji će se održati od 6. do 9. lipnja 2024.; poziva države članice i institucije EU-a da provedu strategije otpornosti za izbore i naglašava potrebu za jačanjem kontinuiranog praćenja i poboljšanjem njegove provedbe znatno prije izbora, referenduma ili drugih važnih političkih procesa diljem Europe;
26.	ističe ključnu ulogu istraživačkog novinarstva u otkrivanju pokušaja vanjskog upletanja i prikrivenih aktivnosti; ponavlja svoj poziv institucijama EU-a i državama članicama da osiguraju dostatno i održivo financiranje istraživačkog novinarstva;
27.	nalaže svojoj predsjednici da ovu Rezoluciju proslijedi Vijeću, Komisiji i potpredsjedniku Komisije / Visokom predstavniku Unije za vanjske poslove i sigurnosnu politiku.

